《四贤堂》
宋代·汤起岩

猗与四公，棠棣之华。
秀韡一时，茂兴两家。
宋公联翩，鄂不相鲜。
万里风云，上负青天。
连公戾契，渊冰澂结。
进而蹩躃，砥砺其节。
其光晔晔。追惟平生，
法兴是仪。邑人之思，
右史之词。雨箔风楹，
岁环几经，筑此特堂。
吾今令君，令君勤民。
民燕其德，振滞补弊，
此焉居一。于时四公，
序集其觞。生气津津，
冠佩有光。古之为政，
崇德尚贤。居今笃古，
令君有焉。君系陇西，
绍祖维名。起岩作诗，
辑和厥声。敢告典者，
毋替其承。

作者简介：汤起岩，字梦良，贵池（今属安徽）人。孝宗乾道六年（一一七○）进士。知营道县，秩满归。宁宗开禧初通判徽州，寻又奉祠归（明弘治《徽州府志》卷四）。有《诗海遗珠》、《论语义》，已佚。事见明嘉靖《池州府志》卷七。